Εκστρατείες του Ιούδα του Μακκαβαίου

Ύστερα από την αποκατάσταση της λειτουργίας του Ναού ο Ιούδας ο Μακκαβαίος στράφηκε εναντίον των γειτονικών εθνών που πραγματοποιούσαν επιδρομές στην Ιουδαία (163 π.Χ.) .

 Ο Ιούδας στράφηκε εναντίον των Ιδουμαίων που έκαναν επιδρομές εναντίον της Ιουδαίας και τους συνέτριψε στην περιοχή της Ακραβατηνής. Κατόπιν διέλυσε τα οχυρά που είχαν οικοδομήσει οι απόγονοι κάποιου Βαανού οι οποίοι έστηναν ενέδρες εναντίον των Ιουδαίων . Από εκεί κινήθηκε εναντίον των Αμμανιτών και αφού νίκησε σε μάχη τον ηγεμόνα τους Τιμόθεο κατέλαβε και κατάστρεψε την πόλη των Ιαζώρων. Έπειτα επέστρεψε στην Ιουδαία. Εκεί έμαθε ότι οι Αμμανίτες με επικεφαλής τον Τιμόθεο πολιορκούσαν το οχυρό Διάθημα στο οποίο είχαν καταφύγει οι Ιουδαίοι που κατοικούσαν στην περιοχή της Γαλαάδ η οποία βρίσκονταν στην ανατολική όχθη του Ιορδάνη. Ταυτόχρονα οι Ιουδαίοι της Γαλιλαίας του ζητούσαν βοήθεια καθώς κινούνταν εναντίον τους στρατός από την Πτολεμαΐδα, την Τύρο και την Σίδωνα. Ο Ιούδας έστειλε ως βοήθεια στην Γαλιλαία ένα σώμα 3.000 ανδρών υπό τον αδελφό του Σίμωνα. Ο ίδιος και ο αδελφός του Ιωνάθαν επικεφαλής 8.000 ανδρών θα βάδιζαν εναντίον των Αμμανιτών. Στον Ιωσήπο γιο του Ζαχαρία και στον Αζαρία ανέθεσε την φρούρηση της Ιουδαίας με την εντολή να μην πραγματοποιήσουν πολεμικές επιχειρήσεις όσο αυτός απουσίαζε. Ο Ιούδας αφού πήγε πρώτα στους Ναβαταίους Άραβες και απέσπασε την συμμαχία τους παιρνοντας ταυτόχρονα πληροφορίες για την κατάσταση των πολιορκημένων, κατευθύνθηκε στο πολιορκούμενο οχυρό και πραγματοποίησε αιφνιδιαστική επίθεση εναντίον του Τιμόθεου. Οι Αμμανίτες τραπήκαν σε φυγή και ο Ιούδας σκότωσε 8.000 από αυτούς .Κατόπιν κατέλαβε και κατάστρεψε αρκετές πόλεις της περιοχής. Ο Τιμόθεος κατάφερε λίγο αργότερα να συγκεντρώσει και άλλο στρατό στην όχθη ενός χειμάρρου που βρίσκονταν κοντά στην πόλη Ρομφών. Ο Ιούδας κινήθηκε εναντίον του και τον νίκησε στην μάχη που δόθηκε εκεί. Κατόπιν καταδίωξε τα υπολείμματα του στρατού των Αμμανίτων που κατέφυγαν στην πόλη και σε μια περιοχή που ονομάζονταν Εγκρανάς, από ένα ειδωλολατρικό ναό που βρίσκονταν εκεί. Ο Ιούδας κατέλαβε την πόλη και το ναό αφανίζοντας τους Αμμανίτες. Τελικά όταν αντιλήφθηκε ότι οι Ιουδαίοι της Γαλααδίτιδας δεν θα ήταν ασφαλείς τους συγκέντρωσε για να τους μεταφέρει στην Ιουδαία. Κατά την πορεία του έφτασε έξω από την πόλη Εμφρών την οποία δεν ήταν δυνατόν να παρακάμψει. Όταν ζήτησε από τους κατοίκους της να περάσει ειρηνικά από την πόλη αυτοί του το αρνήθηκαν. Ο Ιούδας την κατέλαβε με έφοδο και την κατάστρεψε. Τελικά πέρασε τον Ιορδάνη κοντά στην Σκυθόπολη και από εκεί επέστρεψε στην Ιουδαία χωρίς προβλήματα. Ο Σίμων ολοκλήρωσε με επιτυχία την αποστολή του στην Γαλιλαία και γύρισε πίσω στην Ιουδαία. Κατά την διάρκεια της απουσίας του Ιούδα οι τοποτηρητές του παράκουσαν την εντολή του και επιτέθηκαν εναντίον της Ιαμνείας. Ο Γοργίας ο οποίος ήταν φρούραρχος της πόλης τους επέφερε βαριές απώλειες. Ύστερα από την επιστροφή του στην Ιουδαία ο Ιούδας στράφηκε με μεγαλύτερη αποφασιστικότητα εναντίον των Ιδουμαίων. Έτσι κατέλαβε την Χεβρώνα και κατάστρεψε τις οχυρώσεις της. Οι πόλεις Μαρίσα και Άζωτος είχαν την ίδια τύχη λίγο αργότερα. Ύστερα από αυτές τις επιτυχίες του επέστρεψε στην Ιουδαία και αποφάσισε να ξεκαθαρίσει την κατάσταση στην Ιερουσαλήμ . Έτσι οι επιθέσεις του εναντίον του φρουρίου της Άκρας εντάθηκαν. Η Παλαιά Διαθήκη . Τόμος Γ΄.ΕΣΔΡΑΣ Α΄Β΄-ΝΕΕΜΙΑΣ-ΤΩΒΙΤ-ΙΟΥΔΙΘ-ΕΣΘΗΡ-ΜΑΚΚΑΒΑΙΩΝ Α΄Β΄Γ΄ -ΨΑΛΜΟΙ υπό Ι.Θ.Κολιτσάρα. Εκδόσεις Αδελφότητος Θεολόγων η «Ζωή»-1997 Библиотека Руслана Хазарзара Φλαυίου Ἰωσήπου ἱστοριῶν τῆς Ἰουδαικῆς ἀρχαιολογίας.Josephus Flavius.Antiquitas Judaeorum. Graece (ed. B. Niese).Flavius Josephus. Flavii Iosephi opera. B. Niese. Berlin. Weidmann. 1892 Liber XII.